**Z á p i s n i c a**

zo VII. zasadnutia Miestneho zastupiteľstva mestskej časti Košice-Staré Mesto, konaného dňa 07.11.2019

------------------------------------------------------------------------------------------------------------------------

Prítomní: podľa prezenčnej listiny.

**Úvod rokovania**

p. Petrovčik, starosta MČ: Na začiatok dovoľte, aby sme zistili počet prítomných. Konštatujem, že je prítomných 9 poslancov z 13-tich, takže sme uznášania schopní. Vážené poslankyne, vážení poslanci, vážení hostia, otváram VII. zasadnutie miestneho zastupiteľstva, na ktorom vás všetkých vítam. Z rokovania sa, pokiaľ mám informácie, neospravedlnil nikto, takže asi ešte niekto potom dobehne. Jedine pán poslanec Hanesz. Takže teraz, ak dovolíte, pristúpime k voľbe návrhovej komisie.

- - -

**Návrhová komisia**

p. Petrovčik, starosta MČ: Poprosím vás o návrhy do návrhovej komisie.

p. Hulmečíková, poslankyňa MiZ: Pani poslankyňa Blaškovičová a pán poslanec Djordjevič.

p. Petrovčik, starosta MČ: Ďakujem. Takže návrhy boli pani poslankyňa Blaškovičová a pán poslanec Djordjevič. Teraz pristúpime k hlasovaniu. Takže kto je za takýto návrh, aby členmi návrhovej komisie bola pani Blaškovičová a pán poslanec Djordjevič. Kto je ZA?

***Hlasovanie č. 1:*** *za – 9, proti – 0, zdržalo sa – 0, nehlasovalo – 0*

p. Petrovčik, starosta MČ: Oznamujem vám, že návrhová komisia bola schválená a bude pracovať v zložení: pani poslankyňa Blaškovičová a pán poslanec Djordjevič.

- - -

**Určenie overovateľov**

p. Petrovčik, starosta MČ: Za overovateľov zápisnice určujem poslancov: pani poslankyňu Hulmečíkovú a pána poslanca Gacíka.

- - -

**K programu rokovania**

p. Petrovčik, starosta MČ: Teraz pristúpime k schváleniu samotného programu. Vážené poslankyne, vážení poslanci, program ste obdržali v pozvánke a budeme hlasovať o programe, ktorý bol zverejnený. Prosím teraz poslancov, aby najprv dávali svoje návrhy, ktoré sa týkajú buď vypustenia bodov z programu alebo zmeny poradia bodov. Tým, že treba predložiť všetky návrhy a potom budeme prípadne následne meniť poradie. Takže prosím poslancov o prednesenie návrhov na vypustenie alebo zmenu poradia bodov. Keďže sa nikto nehlási, pristúpime k hlasovaniu o bodoch zverejneného programu, to znamená tie body, ktoré boli v programe zverejnené. Prosím návrhovú komisiu, aby prečítala návrh na uznesenie.

p. Blaškovičová, poslankyňa MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto podľa § 12 ods. 5 a 7 zákona č. 369/1990 Zb. o obecnom zriadení v znení neskorších predpisov schvaľuje body zverejneného programu VII. zasadnutia Miestneho zastupiteľstva mestskej časti Košice-Staré Mesto.

p. Petrovčik, starosta MČ: Ďakujem. Hlasujme prosím. Kto je za?

***Hlasovanie č. 2:*** *za – 9, proti – 0, zdržalo sa – 0, nehlasovalo – 0*

p. Petrovčik, starosta MČ: Teraz prosím poslancov o doplňujúce návrhy k schválenému programu rokovania. Ak sa nikto nehlási, tak môžeme pokračovať podľa schváleného programu.

- - -

**Bod č. 1**

**Spolufinancovanie projektu zo štrukturálnych a investičných fondov EÚ Operačný program Kvalita životného prostredia, prioritná os 4. Energeticky efektívne nízkouhlíkové hospodárstvo vo všetkých sektoroch, špecifický cieľ – Zvyšovanie počtu miestnych plánov a opatrení súvisiacich s nízkouhlíkovou stratégiou pre všetky typy území**

p. Petrovčik, starosta MČ: Keďže tu nemáme predsedu finančnej komisie, pána poslanca Hanesza, skúsim stručne vás oboznámiť s týmto bodom. Ako máte možnosť vidieť v dôvodovej správe, mestská časť Košice-Staré Mesto sa zapojila do projektu rozvoja energetických služieb na regionálnej a miestnej úrovni v rámci 53. výzvy na predkladanie žiadostí o nenávratný finančný príspevok operačného programu Kvalita životného prostredia. Nebudem nejako siahodlho o tom rozprávať, ale poviem toľko. Samozrejme, my už s týmto podobným projektom, ako sami dobre viete, máme skúsenosti, na našej krytej plavárni a po nejakej porade, a po celkovom zvážení ZA a PROTI sme sa rozhodli samozrejme maximálne zapájať do všetkých výziev, ktoré sú a ktoré budú v najbližšom období. A toto je jedna z tých možností, ako dokážeme energeticky vylepšiť stav našich budov. To znamená, priblížim to len v ľudskej reči, keď poviem trošku tak jednoduchšie, že na to, aby sme mohli tieto budovy, či už budovu radnice, či už ostatné naše nehnuteľnosti efektívne spravovať po stránke energetickej, vyžaduje si to nemalé finančné prostriedky. A samozrejme pokúsime sa čo v najväčšej miere využiť na to externé zdroje financovania. Na to, aby sme k tomu mohli pristúpiť, potrebujeme ale mať vypracované energetické audity. Je tu zámer vypracovať pre všetky naše 9 budovy. Hovorím aj o budovách škôlok. Takže sa vlastne jedná o 9 objektov, kde sme dali žiadosť o vypracovanie týchto energetických auditov. Materiál presne pomenováva, o aký audit by išlo a potom aj v akom rozpočte celkovom oprávnených výdavkov projektu. Takže tak ako to je v uznesení jedna sa o výšku 57 642,95 eur. Tieto energetické audity po schválení budú vypracované v najbližšom období, v rozpätí približne jedného roka. A následne potom na základe týchto energetických auditov sa vieme posunúť ďalej v rámci našich plánov na efektívne spravovanie a prevádzku týchto našich budov. Takže, ak dovolíte, na teraz toľko. Ja by som otvoril teraz diskusiu. Nech sa páči. Ak sa nikto nehlási, uzatváram diskusiu. Poprosím návrhovú komisiu o prečítanie návrhu uznesenia.

 *Do rokovacej miestnosti vstúpila poslankyňa Faťolová. Počet prítomných poslancov 10.*

p. Djordjevič, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto

A. schvaľuje

a) zabezpečenie spolufinancovania projektu „Rozvoj energetických služieb vo vybraných objektoch vo vlastníctve a správe mestskej časti Košice-Staré Mesto“ v rámci výzvy č. 53, kód výzvy OPKZP-PO4-SC441-2019-53,

b) zabezpečenie realizácie projektu po schválení žiadosti o NFP,

c) spolufinancovanie vo výške 5 % (t. j. max 2 882,13 Eur) z celkových oprávnených výdavkov projektu vo výške max. 57 642,59 Eur.

B. žiada

starostu mestskej časti Košice-Staré Mesto zabezpečiť všetky právne úkony súvisiace s prípravou a realizáciou projektu vrátane uzavretia projektovej zmluvy.

p. Petrovčik, starosta MČ: Ďakujem, hlasujme prosím.

***Hlasovanie č. 3:*** *za – 10, proti – 0, zdržalo sa – 0, nehlasovalo – 0*

p. Petrovčik, starosta MČ: Uznesenie bolo prijaté. Nasleduje bod č. 2.

**- - -**

**Bod č. 2**

**Konanie vo veci ochrany verejného záujmu a zamedzenia rozporu záujmov podľa ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov**

p. Petrovčik, starosta MČ: Poprosím pani poslankyňu Blaškovičovú.

p. Blaškovičová, poslankyňa MiZ: Ja poprosím, pána starosta, aby ste boli taký láskavý, prosím všetci, okrem poslancov a tajomníčky komisie, keby ste boli takí láskaví a na chvíľku opustili rokovaciu miestnosť. Aby komisia, ktorá rokovala neverejne, mohla oboznámiť kolegov s informáciami, aby boli oni prví tí, ktorí sa všetky informácie dozvedia. Následne potom pristúpime k rokovaniu, diskusii a hlasovaniu. Takže, pekne vás poprosím, všetci hostia, buďte prosím takí láskaví, nechajte nás. Aj vedenie, buďte takí láskaví.

p. Petrovčik, starosta MČ: Pokračujeme v rokovaní o bode č. 2. Poprosím pani poslankyňu, nech sa páči.

p. Blaškovičová, poslankyňa MiZ: Ďakujem veľmi pekne za slovo. Komisia sa stretla, rokovala o vašom vyjadrení, pán starosta, ktoré sme obdržali v termíne, v akom sme ho obdržať mali. Prečítali sme si ho, preštudovali a vlastne jednoznačné rozhodnutie členov komisie bolo také, že to vašej vyjadrenie je pre nás nedostačujúce na to, aby sme nezahájili konanie. A ďalej nebudeme, ani sme nerozoberali, z akého dôvodu sa stalo, čo sa stalo. Ale podľa nás, jednoznačne došlo k pochybeniu a zo zákona za pochybenie treba niesť následky, lebo neznalosť zákona neospravedlňuje nikoho z nás. A keď si chceme ponechať čisté svedomie, čistý štít, tak by sme mali konať. Tak sme to sľubovali. Takže rozhodnutie komisie je navrhnúť vám pokutu podľa zákona, vo výške ako stanovuje zákon. To znamená, sú to tri mesačné odmeny z minuloročného príjmu verejného funkcionára. Čiže je to zrátané, vaše poslanecké obdobie a obdobie starostovania. To je vydelené dvanástimi a vynásobené tromi. A suma, ktorá z toho vyplynula, je 1 748, 67 eur. Takže toto je návrh komisie. Máme strašne dlhý názov. Ochrana verejného záujmu ..., prepáčte. Ako sa voláme?

p. Vidová, referent odd. právneho: Komisia na ochranu verejného záujmu pri výkone funkcií verejných funkcionárov.

p. Blaškovičová, poslankyňa MiZ: Strašne dlhý celý ten názov. Takže táto komisia takto rozhodla. A oboznámili sme s našim rozhodnutím ostatných poslancov, pretože naše rokovanie bolo neverejné. Materiál je preto dnes na stole, lebo naozaj si ctíme to, že čo má byť neverejné, má byť neverejné. Ale poslanci musia vedieť, že o čom budú hlasovať a o čom budú rozhodovať, a aký je záver našej komisie. Takto toľko na úvod. Teda návrh komisie je udelenie pokuty. Je k tomu pripravené rozhodnutie. Ak to poslanci takto schvália a poveria ma, aby som takéto rozhodnutie podpísala, a uznesenie bude schválené nadpolovičnou väčšinou všetkých poslancov, tak takéto rozhodnutie podpíšem a bude vám doručené.

p. Petrovčik, starosta MČ: Dobre, ďakujem. Ak sa nikto nehlási ... .

p. Djordjevič, poslanec MiZ: Hlásime sa.

p. Hulmečíková, poslankyňa MiZ: Ja už som známa tým, že vždy, ak ma nejaký občan osloví, tak žiadam zastupiteľstvo, aby mu po ukončení diskusie bolo udelené slovo. Sedí tu za nami. Požiadal ma o to. Chce vystúpiť. Takže prosím zastupiteľstvo.

p. Djordjevič, poslanec MiZ: Budeme hlasovať:

p. Hulmečíková, poslankyňa MiZ: Áno, musí sa o tom hlasovať. Po ukončení diskusie.

p. Petrovčik, starosta MČ: Dobre. Nech sa páči pán poslanec Djordjevič.

*Do rokovacej miestnosti vstúpil poslanec Priester. Počet prítomných poslancov 11.*

p. Djordjevič, poslanec MiZ: Menej ako včera, určite. Tam sa to týkalo priamo mesta. Aj keď mestské časti dostávajú financie od mesta, nie je to priamo týkajúce sa mestskej časti. Je to skôr otázka na iné zamyslenie. Tu by som chcel iba pripomenúť, že máme možnosť vidieť aký je zákon č. 257/2004 nedokonalý. To znamená, že pokiaľ nepríde podnet, pokiaľ sa nevenujú nejakej téme médiá, a dosť závažnej téme, tak jednoducho komisia, a to aj včera bývalý starosta Severu zaslal dlhočižný list, kde presne, po porade s právnikmi, hovorí o tomto zákone. V podstate komisia má fakty, pozrie si čísla, odčiarka si. Jediný údaj sa porovná, že či bolo podané daňové priznanie. Niekto, myslím že aj uvádza celkový zárobok. Celkový zárobok sa uvádza, ale v daňovom priznaní prvá strana nie. Čiže ani si to nevie porovnať, ani tie súhrnné čísla. Jednoducho, to je také, povedal by som, dosť formálne. To len tak ako k úvodu. Nikdy by sme sa bez médií ani nedozvedeli o týchto dlhoch, lebo odkiaľ? No a, ja neviem, ja sa chcem opýtať. Ešte čo všetko sa dozvieme? Každý mesiac je tu niečo nové. Hej? A vlastne už len posledné dve vety. Ak dnes nepôjde priama výzva, to bude len otázka na zamyslenie. Verejní funkcionári sú dnes vyzývaní za to, že esemeskovali s niekým cez nejaké aplikácie. Skladajú v zahraničí mandáty. Pred dvomi rokmi poslanec mesta zložil mandát, lebo spáchal priestupok. Ja som osobne zvedavý, že koľko tu v tomto prípade bude treba, aby sa ten pohár naplnil. Dohovoril som. Ďakujem pekne.

p. Petrovčik, starosta MČ: Ďakujem. Ďalší, nech sa páči. Pán poslanec Konečný.

p. Konečný, poslanec MiZ: Ja chcem tiež k tej téme povedať toľko, že ..., už som ti to aj vravel, pán starosta a myslím si, že nie je správne, že si nepovažoval za vhodné sa vyjadriť ani na tomto fóre, na miestnom zastupiteľstve, pre nás ako poslancov. Ako som počúval, tak teda aj na meste pre mestské zastupiteľstvo. Museli sme sa vlastne všetci tieto správy dozvedieť len z médií, resp. teraz vidím po prvý krát pred zastupiteľstvom správu komisie na ochranu verejného záujmu. Čiže, myslím si, že nebol to správny prístup nejakým spôsobom z tvojej strany, pán starosta, sa k tejto téme nevyjadriť, nezaujať žiadne stanovisko, len toto písomné, ktoré my ostatní poslanci, ktorí nie sme členmi komisie, sme videli teraz pred rokovaním. Takže nestotožňujem sa s týmto prístupom.

p. Petrovčik, starosta MČ: Dobre, ďakujem. Pán poslanec Priester.

p. Priester, poslanec MiZ: Ďakujem za slovo. Pán starosta, možno že, keď minule ste sa nechceli vyjadriť, tak sa vás opýtam ešte aj ja, či nechcete teraz k tomu niečo povedať a skúsiť to nejako vysvetliť, alebo nejaký svoj pohľad na to celé povedať. Lebo v podstate bol tu robený, nechcem povedať, že mediálny hon, lebo v podstate tá vec sa stala, takže média majú plné právo o tom písať. Ale fakt, tak ako povedal aj pán poslanec Konečný, všetko vieme len z médií. Nevieme nejakú tú takú ..., tvoj pohľad na to, ako to celé bolo. A neviem, že či sa k tomu aj chceš vyjadriť pred tým, než budeme rozhodovať o pokute, alebo jednoducho máme rozhodnúť.

p. Petrovčik, starosta MČ: Dobre, ďakujem. Ešte niekto sa hlási?

p. Djordjevič, poslanec MiZ. *Faktická poznámka*: Považujem sa hlavne pri takýchto to ..., nikto z nás nie je ani bez chyby, ani by som nikdy o sebe nepovedal, že sa považujem za spravodlivého človeka úplne. Proste každý niekedy urobí chybu. V tomto som chcel byť maximálne spravodlivý. Nepoznal som úplne postihy. Ak by bol pôvodný návrh, že by to bolo v bežnom roku. Teda, musela by sa udeliť pokuta vo výške tri krát 3 000 eur, alebo koľko je v hrubom plat, čiže nejakých 10 000, tam som bol ochotný a pripravený povedať aj takú vec, že nech zastupiteľstvo neuloží pokutu a nech sa starosta dobrovoľne dá na účet mestskej časti jednomesačnú odmenu. Lebo niekomu úplne zobrať plat za tri mesiace, kto naozaj chodí do roboty a to je naozaj diskutabilné, že ako robí, či robí dobre, lepšie ako predtým, či robí viac na sociálnej sieti, to absolútne nie je predmetom dnešného ... . Možno v tomto prípade by bola 10 000 eur pokuta. Vzhľadom na tie veci, aj tá by nebolo adekvátna. Ale vzhľadom na tú prácu starostu by bola možno vysoká. Ale tu sa nebavíme ani o tých 1 700 eur, lebo to je také symbolické za to priznanie. Ale tu je oveľa väčší ten tieň, tie sumy, tie dane. Proste to je taký obrovský tieň, s ktorým, ruku na srdce, každý sa už stretol za posledný mesiac. Každý sa bol určite niekým pýtaný. Čo je to? Aký máš pohľad na to? Je to pravda? Ako to vidíte? A ja myslím, že tu vôbec nemusíme ani hovoriť o tom, či tú 1 700 pokutu udeliť alebo neudeliť. To je len symbolika. Hej? Tu ide o niečo úplne iné. Ale, samozrejme, k tej pokute. Tu nie je čo riešiť. Tu zákon ani nepýta sa, že či taká výška, hentaká výška? Zákon explicitne vyjadruje výšku pokuty. Tu len je možnosť pre poslancov, ako som povedal, keď sme boli za zatvorenými dverami, že ak by niekto dva dni zmeškal, deň zmeškal náhodou, proste zabudol niekde založené, proste účtovníčka mu to neposlala, tak vtedy poslanci môžu povedať. OK, človek zrobil ľudskú chybu, odpúšťame mu tú pokutu. Tu nebolo to z toho hľadiska, lebo nebol to nováčik v poslaneckom zbore. Nikdy to nekonzultoval ani s právnikmi, ani s ekonomickými poradcami. Mohol. To je také. Tam bola jasne otázka položená v majetkovom priznaní. Máte, ste si vedomý alebo uveďte existenciu záväzku vo výške 35-násobku mzdy. Každý človek stredoškolsky vzdelaný vie čo to je. Nehovorím o ekonomicky vzdelanom človeku. Táto dôvodová správa, ktorá obsahuje vyjadrenie starostu, ako pani predsedníčka povedala, nie je dostatočným ospravedlnením na udelenie pokuty. Čiže to len som chcel reagovať na tú pokutu. Hej? Ďakujem.

p. Priester, poslanec MiZ: Ja som nehovoril o tom, či pokutu, ale skôr, či pán starosta sa nechce predtým ešte vyjadriť, než rozhodneme, lebo mal by právo mať sa vyjadriť. Preto ho vyzývam. Aj my by sme to chceli, aby by sme si to zaslúžili, si myslím. A ešte možno, zabudol som jednu vec, že či sa pohlo to konanie ďalej, že či tam došlo k nejakým procesom v tom samotnom konaní. Ďakujem.

p. Petrovčik, starosta MČ: Nech sa páči, pani poslankyňa Hulmečíková.

p. Hulmečíková, poslankyňa MiZ: Ja mám ešte pozmeňujúci návrh, resp. doplniť ešte niečo k tomu, čo máme predložené. Takže ho prečítam: „Miestne zastupiteľstvo mestskej časti Košice-Staré Mesto poveruje Mgr. art. Ľubicu Blaškovičovú, predsedníčku Komisie miestneho zastupiteľstva na ochranu verejného záujmu podpísaním a doručením rozhodnutia Ing. Igorovi Petrovčikovi v termíne do 30.11.2019“. To je to, čo sme hovorili.

p. Blaškovičová, poslankyňa MiZ: Ešte ja by som odpovedala pánovi kolegovi. My sme obhajobu pána starostu predsa dostali všetci. To vyjadrenie. Na ostatnom našom zastupiteľstve sme ho predsa žiadali, aby sa k tejto téme vyjadril a jeho vyjadrenie sme dostali. Takže to nie je pravda, že nedostal priestor. Pán starosta dostal osobne priestor pred členmi komisie, dostal priestor na písomné vyjadrenie. Takže to len aby sme si povedali, že áno, ten priestor tu bol. Ak pokladáte za dôležité, aby ho dostal opäť, samozrejme.

p. Petrovčik, starosta MČ: Dobre. Ešte niekto sa hlási? Dobre. Takže ešte na záver diskusie. Nemám s tým problém, ako to čo bolo napísané aj komisii na ochranu verejného záujmu. Čiže na moju obhajobu alebo proste na vysvetlenie. Ozaj, napriek tomu, že ten záväzok je nad 35-násobok minimálnej mzdy, toto peňažné plnenie, ale je spôsobený tento akt nedopatrením, že sa tento predmetný záväzok ..., že som neuviedol. To znamená, do výkazu týchto majetkových pomerov. A zároveň chcem poukázať na to, že predmetný záväzok sa nevzťahuje k fyzickej osobe, mne ako osobe, ale fyzickej osobe SZČO. To znamená ako podnikajúcej osobe. Takže logicky preto tam je väčší predpoklad, že ten záväzok je väčší ako 35-násobok. Vzťahuje sa k tomu podnikaniu ešte spred tých 12-tich rokov a je predmetom konkurzného konania. A to je zase otázka na právnikov, či sa tento záväzok eviduje ešte stále ako súčasť mojej osoby alebo nie, keďže je súčasťou konkurzného konania. Nikto, kto tu sedíme, nie sme právnici. Ani ja, ani vy. Je tu jeden pán doktor a pán kontrolór, ale myslím teraz ústavných právnikov. A práve preto ani mne neprináleží hodnotiť, kde je pravda. A na základe tohto som sa potom domnieval, že tento záväzok nie je potrebné uvádzať v tomto výkaze verejného funkcionára, nakoľko sa vzťahuje k podnikaniu a je súčasťou konkurzného konania. Samozrejme, táto skutočnosť ma mrzí a dodatočne sa aj za to všetkým ospravedlňujem, že som si v podstate nedostatočne preveril, či áno, či nie, či to uvádzať alebo nie. A v podstate to takto dopadlo. Takže som pripravený samozrejme zjednať nápravu a urobiť príslušné opatrenia. Takže toľko z mojej strany na vyjadrenie. Takže poprosím, aby ste sa hlásili.

p. Djordjevič, poslanec MiZ: Pán kontrolór, alebo kto je tu kompetentný sa vyjadriť. Opravné má pán starosta potom urobiť, alebo ako? Opravné priznanie? Hovoril, že zjednať nápravu. Tak aká? Tu sa nestala, konkrétne mestskej časti, majetková ujma. Akú nápravu má zjednať? Má urobiť opravné priznanie alebo až ďalšie má urobiť dobre? Veď aby sme si tu zbytočné báchorky nevyprávali.

p. Pillár, hlavný kontrolór MČ: Vlastne sa končí týmto rozhodnutím, tým že bol za to trest.

p. Petrovčik, starosta MČ: Dobre. Takže teraz na záver diskusie, ak sa už nikto nehlási, ešte sme mali hlasovať o udelení slova hosťovi. Takže kto je za?

***Hlasovanie č. 4:*** *za – 11, proti – 0, zdržalo sa – 0, nehlasovalo – 0*

p. Petrovčik, starosta MČ: Všetci za. Takže nech sa páči, predstavte sa nám a máte slovo.

p. Kolesár, občan: Volám sa Kolesár Juraj a ďakujem zastupiteľstvu, že ste sa takto rozhodli hlasovaním a mám možnosť vystúpiť tuná. Ja ako občan môžem iba toľko povedať, že tomu rozhodnutiu komisie vôbec nerozumiem totiž. Len z jedného prostého dôvodu, lebo pán starosta dostal mandát. Pred udelením tohto mandátu starostu mal niečo preukázať. Hej? A on to neurobil. Čiže ja nechápem, prečo niečo trestáme, lebo pán starosta za svojho pôsobenia, ktorý je tu, zrejme neurobil žiadne také skutky, ktoré súvisia s jeho výkonom práce od mandátu starostu, za čo dostal tú pokutu alebo dostáva pokutu. Za čo, že niečo nepriznal?

p. Blaškovičová, poslankyňa MiZ: Porušil zákon.

p. Kolesár, občan: To znamená, keď niečo nepriznal ... . Hej? On nemá čo priznávať starosta tuná vám ešte teraz niečo, lebo on sa ujal mandátu napriek tomu, že to neoznámil verejnosti. Ja som občan, ktorý mal právo vstúpiť do takého aktu volebného a ja som vstúpil do tohto aktu. Ja sa cítim teraz, lebo som dal hlas pánovi starostovi, aby ste vedeli, a ja sa cítim byť momentálne nie že sklamaný. Ja sa cítim byť oklamaný. Neviem, či sú tu takí občania, ktorí prídu povedať, že sú spokojní s tým, čo sa tu deje. Ja tak isto mám informácie iba z médií a ja keď niekomu dám hlas ... . A ja by som prosil toto zastupiteľstvo, aby ste vyvodili také konzekvencie z toho, aby pán starosta nejakým spôsobom ... . Ja vás prosím, pán starosta, keď vás môžem o to poprosiť, keď mám to slovo, aby ste sa vzdali tejto funkcie v prospech iba jednej veci, aby my občania, ktorí vám dáme mandát, aby sme nemuseli takto dostaviť sa na zastupiteľstvá v budúcnosti. Ďakujem pekne.

p. Petrovčik, starosta MČ: Ďakujem. Nech sa páči pani Blaškovičová.

p. Blaškovičová, poslankyňa MiZ: Ja len odpoviem občanovi, lebo odpoveď si zaslúžite. Žiaľbohu na vašu odpoveď toto zastupiteľstvo nemá iné kompetencie ako tie, ktoré práve urobilo. Toto zastupiteľstvo, ani občania ... . Občania možno referendom? Keby bolo vyhlásené referendum, tak by mohli odvolať starostu. Ale mandát toto zastupiteľstvo, ani na taký návrh pre pána starostu nemá. Najviac, čo my môžeme urobiť, je postupovať v zmysle zákona a navrhnúť tú pokutu v tej najvyššej výške aká je stanovená zákonom.

p. Kolesár, občan: Ja neviem, či sme sa rozumeli.

p. Blaškovičová, poslankyňa MiZ: Rozumeli sme sa.

p. Kolesár, občan: Ja od vás vôbec nechcem, aby teraz ste tu hlasovali o tom, či pán starosta má odstúpiť z tejto funkcie.

p. Blaškovičová, poslankyňa MiZ: Ani nemôžeme.

p. Kolesár, občan: Jednak to, že nemôžete, ale zase ani nechcem. Vy ste mi dali na to vysvetlenie. Hovorím o niečom úplne inom. Ja hovorím o princípe toho, že pán starosta sa ujal mandátu a ujal sa takým spôsobom, že dávate mu pokutu za niečo. V podstate on neurobil ešte nič zlé vo výkone svojho mandátu, lebo on predtým ako sa dostal k tomuto mandátu niečo zatajil. Zatajil občanom, zatajil vám alebo komukoľvek.

p. Havasi, poslanec MiZ: Prepáčte. Zatajil to už potom, ako sa ujal funkcie.

p. Kolesár, občan: Predtým to zatajil. Ja to teraz nechcem hovoriť, lebo pán starosta nie je poslancom.

p. Petrovčik, starosta MČ: Je riadená diskusia, takže bola pani Blaškovičová a hláste sa ďalej, ktorí máte záujem o slovo.

p. Djordjevič, poslanec MiZ: Ja sa chcem ešte prihlásiť o slovo.

p. Petrovčik, starosta MČ: Nech sa páči.

p. Djordjevič, poslanec MiZ: Ďakujem. Bohužiaľ, naozaj inak sa nedá, ako pani kolegyňa Blaškovičová povedala. Zákon ..., v niektorých prípadoch by to bolo napríklad nefér. Možno teraz by to bolo fér. Niekedy by sa zišli takí poslanci, ktorí by ..., starosta im netancoval ako by oni pískali, by ho odvolali. Jediná možnosť vlastne na ukončenie mandátu, okrem vlastného odstúpenia, alebo iných odstúpení, je aj samozrejme, ak by niekedy v budúcnosti orgány činné v trestnom konaní začali nejaké konanie alebo súd rozhodol. Teda právoplatné odsúdenie. Ale ten proces odvolávania je tak zložitý, je tam tak vysoké kvórum. Je tam jedna tretina. To som si zisťoval aj kvôli primátorovi, lebo už aj tam ľudia ma prosia, nielen v Starom Meste, aby sme zbierali podpisy. No, bohužiaľ ja ako otec mám iné povinnosti ako stáť na ulici. Ale sú takí aj v tejto mestskej časti, čo ponúkli sa, že dobrovoľne budú stáť a zbierať. Jedna tretina všetkých oprávnených voličov. To znamená, oprávnených voličov je 18 000, takže jedna tretina je viac ako 6 000 ľudí sa musí podpísať pod konanie referenda. Vyhlási sa referendum. Jedinú šancu by malo referendum v deň konania parlamentných volieb, lebo referendum je platné iba vtedy, ak je účasť na referende viac ako 50 percent. Samozrejme, že vtedy bez problémov drvivá väčšina ľudí by hlasovala ÁNO. To zbytočne budeme o tom hovoriť. 95 percent ľudí, ktorí prišli by sa vyjadriť k referendu, by povedala ÁNO. Lenže tých 6 000 ľudí nájsť nie je také jednoduché. A tak vám poviem. Je to veľmi zložitý proces s nejasným výsledkom. Už také akcie, kde sa podpisy dali zbierať, už sme prepásli Gurmán fest, maratón, Biela noc. Ide zima. Naozaj, nie je to jednoduché. Ten zákon na to nemyslel. Je to veľmi zložité. Tu jedna je otázka. Teraz hovorím o právnej otázke. Morálna. Keď ten pán nie je ochotný odstúpiť, môžeme sa na hlavu postaviť. Môžeme tu mu navrhnúť, že mu vyjadrujeme nedôveru, čo nemá tak isto vôbec žiadny význam právny. To znamená, nevieme ho nijako obmedziť. Plat má minimálny zo zákona. Čiže ani to mu nevieme dať dole. Nevieme ho inak potrestať ako touto smiešnou pokutou.

p. Petrovčik, starosta MČ: Ďakujem. Hlási sa ešte niekto do diskusie? Ak nie, uzatváram diskusiu a poprosím návrhovú komisiu o prečítanie návrhu na uznesenie.

p. Blaškovičová, poslankyňa MiZ a člen návrhovej komisie. Návrh na uznesenie:

Miestne zastupiteľstvo mestskej časti Košice-Staré Mesto

v konaní vo veci ochrany verejného záujmu a zamedzenia rozporu záujmov začatom dňa 26.09.2019 za porušenie čl. 7 ods. 1 písm. e) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov

A. konštatuje, že

v oznámení funkcií, zamestnaní, činností a majetkových pomerov, ktoré verejný funkcionár Ing. Igor Petrovčik podal za rok 2018 ako starosta mestskej časti Košice-Staré Mesto a poslanec Miestneho zastupiteľstva mestskej časti Košice-Staré Mesto v zmysle čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z., v časti C/majetkové pomery/d) existencia záväzku, ktorého predmetom je peňažné plnenie v menovitej hodnote presahujúcej 35-násobok minimálnej mzdy neuviedol existenciu záväzku a tým porušil čl. 7 ods. 1 písm. e) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov;

B. ukladá

verejnému funkcionárovi Ing. Igorovi Petrovčikovi, starostovi mestskej časti Košice-Staré Mesto v súlade s čl. 9 ods. 10 písm. b) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov pokutu v sume zodpovedajúcej trojnásobku mesačného platu verejného funkcionára;

C. oznamuje, že

proti tomuto rozhodnutiu miestneho zastupiteľstva o uložení pokuty môže dotknutý verejný funkcionár podať návrh na jeho preskúmanie na Ústavný súd Slovenskej republiky v lehote 15 dní odo dňa doručenia rozhodnutia podľa čl. 9 ods. 6 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov.

Takže toto je návrh uznesenia. Bol k tomu pridaný pozmeňujúci návrh ako bod D. A to znamená, ak prijmeme toto uznesenie, tak vám prečítam doplňujúce uznesenie. Je to o tom, že poverujete mňa podpísaním a doručením rozhodnutia. Takže kto je za uznesenie tohto znenia, ktoré som prečítala o udelení pokuty vo výške troch mesačných odmien verejného funkcionára za rok 2018?

p. Petrovčik, starosta MČ: Ďakujem. Hlasujme prosím, kto je za takéto uznesenie?

***Hlasovanie č. 5:*** *za – 8, proti – 0, zdržalo sa – 3, nehlasovalo – 0*

p. Blaškovičová, poslankyňa MiZ a člen návrhovej komisie: Ak dovolíte, uznesenie bolo schválené, takže vám prečítam ešte návrh, ktorý sa dotýka tohto bodu a je pokračovaním vlastne tohto uznesenia. Návrh na uznesenie: Miestne zastupiteľstvo mestskej časti Košice-Staré Mesto poveruje Mgr. art. Ľubicu Blaškovičovú, predsedníčku Komisie miestneho zastupiteľstva na ochranu verejného záujmu podpísaním a doručením rozhodnutia schváleného uznesenia Ing. Igorovi.Petrovčikovi.

 Termín: do 30.11.2019

p. Petrovčik, starosta MČ: Kto je za?

***Hlasovanie č. 6:*** *za –11, proti – 0, zdržalo sa – 0, nehlasovalo – 0*

p. Petrovčik, starosta MČ: Uznesenie bolo schválené.

- - -

**BOD č. 3**

**Záver**

p. Petrovčik, starosta MČ: Vyčerpali sme program dnešného rokovania. Ďakujem za účasť.

Zápisnica vyhotovená dňa: 11.11.2019

Mária Vidová, referent organizačných vecí, Oddelenie právne

Overovatelia zápisnice:

Ing. Eva Hulmečíková Podpísala dňa: 13.11.2019

Mgr. Peter Gacík Podpísal dňa: 22.11.2019

 PhDr. Matúš Háber Ing. Igor Petrovčik

 prednosta Miestneho úradu starosta mestskej časti

mestskej časti Košice-Staré Mesto Košice-Staré Mesto

Podpísal dňa: 25.11.2019 Podpísal dňa: 25.11.2019